b'\n_START_ARTICLE_\nBGM-109 Tomahawk\n_START_PARAGRAPH_\nBGM-109 Tomahawk (poznan tudi kot TLAM, kar pomeni Tomahawk Land Attack Missile) je ameri\xc5\xa1ki ve\xc4\x8dnamenski manevrirni izstrelek dolgega dosega, ki ga je mo\xc5\xbeno izstreliti iz ladje ali podmornice. V operativno uporabo je bil uveden leta 1983 in je do danes do\xc5\xbeivel \xc5\xa1tevilne nadgradnje in izbolj\xc5\xa1ave. Poleg Vojne mornarice ZDA so izstrelki v uporabi tudi v britanski mornarici._NEWLINE_Za nakup sta se zanimali tudi Nizozemska in \xc5\xa0panija, a sta nakup zaradi finan\xc4\x8dnih te\xc5\xbeav odpovedali leta 2007 in 2009._NEWLINE_Izstrelek Tomahawk je izdelan v ve\xc4\x8d razli\xc4\x8dicah. Nekatere so namenjene preciznim napadom na razli\xc4\x8dne kopenske tar\xc4\x8de, vklju\xc4\x8dno s komunikacijskimi in poveljni\xc5\xa1kimi centri, letali\xc5\xa1\xc4\x8di ter polo\xc5\xbeaji zra\xc4\x8dne obrambe v nasprotnikovem zaledju. Obstaja tudi posebna verzija za napad na pomorske tar\xc4\x8de, v preteklosti pa je bila v operativni rabi tudi razli\xc4\x8dica, prirejena za izstrelitev s kopnega. Predlagana verzija za izstrelitev iz letal in bombnikov ni bila nikoli razvita, njeno vlogo je prevzel manevrirni izstrelek AGM-86 ALCM.\n_START_SECTION_\nRazli\xc4\x8dice\n_START_PARAGRAPH_\nManevrirni izstrelki iz dru\xc5\xbeine Tomahawk so zaradi modularne zasnove izdelani v ve\xc4\x8d razli\xc4\x8dicah, ki so si na zunaj zelo podobne, vendar so prirejene za opravljanje razli\xc4\x8dnih nalog, kar vpliva na izbiro sistema vodenja, oboro\xc5\xbeitev, te\xc5\xbeo in doseg. Ve\xc4\x8dina razli\xc4\x8dic je zasnovana tako, da omogo\xc4\x8dajo izstrelitev iz obi\xc4\x8dajnih 21-in\xc4\x8dnih torpednih cevi, (533 mm), pa tudi iz navpi\xc4\x8dnih cevi (te so v rabi predvsem na povr\xc5\xa1inskih ladjah in novej\xc5\xa1ih tipih podmornic)._NEWLINE_Za vzlet je uporabljen startni raketni motor na trdo gorivo, ki da izstrelku potrebno za\xc4\x8detno hitrost za letenje, za let pa se nato vklju\xc4\x8di majhen turboventilatorski motor Williams International F107-WR-400 s potisno silo 2,7 kN, ki omogo\xc4\x8da dosego hitrosti okrog 850 km/h. Motor tega tipa je bolj ali manj spremenjen uporabljen v ve\xc4\x8dini razli\xc4\x8dic Tomahawkov in drugih ameri\xc5\xa1kih manevrirnih izstrelkov.\n_START_SECTION_\nBGM-109A TLAM-N\n_START_PARAGRAPH_\nBGM-109A je bila prva razli\xc4\x8dica manevrirnega izstrelka Tomahawk za napade na kopenske cilje in je bila oboro\xc5\xbeena z jedrsko bojno glavo W-80 nastavljive mo\xc4\x8di 5 - 200 kT. Prirejena je bila za izstrelitev z ladij in podmornic, z dosegom do 1500 navti\xc4\x8dnih milj (2779 km). Ta doseg je omogo\xc4\x8dilo dodatno gorivo v sprednjem delu izstrelka, saj jedrska bojna glava v primerjavi s konvencionalno ne zavzame veliko prostora. Vodenje poteka s pomo\xc4\x8djo sistema TERCOM, ki omogo\xc4\x8da natan\xc4\x8dnost zadetka v krogu premera 80 m. Ta razli\xc4\x8dica izstrelka je bila leta 1992 umaknjena iz operativne uporabe.\n_START_SECTION_\nBGM-109B TASM\n_START_PARAGRAPH_\nBGM-109B je bil razvit so\xc4\x8dasno z jedrsko razli\xc4\x8dico in je namenjena napadom na pomorske cilje (TASM pomeni Tomahawk Anti Ship Missile). Oboro\xc5\xbeen je s konvencionalno eksplozivno bojno glavo te\xc5\xbee 450 kg in ima domet do 550 km. Za vodenje uporablja podoben sistem kot protiladijski izstrelek AGM-84 Harpoon, ki poleg sistema inercialne navigacije vsebuje tudi aktivni radar za odkrivanje ciljev. Izstrelek izstrelijo v pribli\xc5\xbeno smer, kjer naj bi se nahajala tar\xc4\x8da, ob pribli\xc5\xbeevanju tar\xc4\x8di pa uporabi radar za precizno dolo\xc4\x8danje njenega polo\xc5\xbeaja. Izstrelek se nato spusti zelo nizko nad vodno gladino in obenem uporablja spremembe kurza, kar ote\xc5\xbei obrambo pred izstrelkom. Za napad lahko uporabi direkten zadetek z majhne vi\xc5\xa1ine ali pa na zelo majhni razdalji od tar\xc4\x8de hitro nabere vi\xc5\xa1ino in udari z vrha. Tudi ta razli\xc4\x8dica je bila po koncu hladne vojne umaknjena iz operativne rabe.\n_START_SECTION_\nBGM-109C TLAM-C\n_START_PARAGRAPH_\nBGM-109C je konvencionalna verzija manevrirnega izstrelka za napad na kopenske tar\xc4\x8de, ki nosi konvencionalno bojno glavo. Njena oznaka je tudi Block II. Ta verzija je bila tudi uporabljena v ve\xc4\x8d vojnah in danes slu\xc5\xbei kot podlaga za razvoj izbolj\xc5\xa1anih razli\xc4\x8dic. Maksimalni doseg je 1250 km, poleg sistema TERCOM pa je za ve\xc4\x8djo natan\xc4\x8dnost zadetka dodan tudi korelator terena DSMAC, ki pove\xc4\x8da natan\xc4\x8dnost zadetka na 10 - 15 m. Izstrelek omogo\xc4\x8da tri na\xc4\x8dina napada na cilj - direkten udar s strani, udar z vrha in eksplozija bojne glave nad ciljem (za napad na tar\xc4\x8de v zaklonu).\n_START_SECTION_\nBGM-109D TLAM-D\n_START_PARAGRAPH_\nRazli\xc4\x8dica je zelo podobna konvencionalni verziji TLAM-C, vendar ima namesto enotne bojne glave vgrajeno kasetno municijo, ki jo lahko odvr\xc5\xbee naenkrat ali v ve\xc4\x8d paketih in tako omogo\xc4\x8da napad na ve\xc4\x8d lo\xc4\x8denih ciljev.\n_START_SECTION_\nBGM-109E (Block III)\n_START_PARAGRAPH_\nBGM-109E je bila sprva oznaka izbolj\xc5\xa1ane verzije protiladijskega izstrelka TASM, vendar so njen razvoj prekinili. Ista oznaka je zdaj uporabljena za takti\xc4\x8dno verzijo Tomahawka, ki je v bistvu izbolj\xc5\xa1ana verzija konvencionalne verzije TLAM-C z dodanim GPS vodenjem, kar omogo\xc4\x8da hitrej\xc5\xa1e in bolj fleksibilno na\xc4\x8drtovanje nalog. Izstrelki tega tipa so manj\xc5\xa1i, la\xc5\xbeji in precej cenej\xc5\xa1i od starej\xc5\xa1ih razli\xc4\x8dic z dalj\xc5\xa1im dosegom. _NEWLINE_Zaradi nekoliko spremenjenih dimenzij in druga\xc4\x8dnih krmilnih povr\xc5\xa1in (3 namesto 4) novej\xc5\xa1i izstrelki tega tipa (npr. Block IV) niso uporabni za izstrelitev iz obi\xc4\x8dajnih torpednih cevi, temve\xc4\x8d zahtevajo posebne izstrelitvene sisteme. Vgrajena kamera omogo\xc4\x8da tudi izvidovanje (mo\xc5\xbenost dalj \xc4\x8dasa trajajo\xc4\x8dega letenja nad tar\xc4\x8do), oceno uspe\xc5\xa1nosti napada, iskanje alternativnih ciljev in mo\xc5\xbenost napada na premi\xc4\x8dne cilje. Poleg tega jih je mogo\xc4\x8de programirati med letom s pomo\xc4\x8djo satelitske podatkovne zveze.\n_START_SECTION_\nBGM-109F\n_START_PARAGRAPH_\nPodobna razli\xc4\x8dici TLAM-D, posebej namenjena uni\xc4\x8devanju letali\xc5\xa1\xc4\x8d. Razvoj je bil ustavljen.\n_START_SECTION_\nBGM-109G GLCM\n_START_PARAGRAPH_\nTa razli\xc4\x8dica, ki je neposredna izpeljanka jedrskega TLAM-N, je bila namenjena izstrelitvi s kopnega z mobilne platforme, name\xc5\xa1\xc4\x8dene na tovornjaku (Ground Launched Cruise Missile). Doseg je bil 2500 km, natan\xc4\x8dnost 80 m, izstrelek pa je nosil jedrsko bojno glavo W-84. Ve\xc4\x8dina teh izstrelkov je bila name\xc5\xa1\xc4\x8dena v Evropi kot protiute\xc5\xbe Vzhodnemu bloku in sovjetskimi raketnimi izstrelki srednjega dosega. Na koncu hladne vojne so bili ti izstrelki v skladu s pogodbo umaknjeni iz operativne uporabe.\n_START_SECTION_\nBGM-109H MRASM\n_START_PARAGRAPH_\nPri tej razli\xc4\x8dici gre za manevrirni izstrelek srednjega dosega (Medium Range Air to Surface Missile), ki bi ga izstreljevali iz letal na kopenske in pomorske cilje. Poseben problem je predstavljala zahteva po mo\xc5\xbenosti napada na gibljive cilje, zato so za vodenje preizku\xc5\xa1ali kombinacije sistemov TERCOM, DSMAC in razli\xc4\x8dnih kamer. Zaradi vseh tehni\xc4\x8dnih te\xc5\xbeav pri razvoju in nezadostne podpore projektu je bil razvoj ukinjen preden so bili izdelani izstrelki. Rezultati razvoja so bili uporabljeni pri na\xc4\x8drtovanju izstrelkov drugih tipov.'